Un candidat comun din partea PSD și PNL ar putea să-i sporească, și nu să-i scadă șansele lui Nicușor Dan de a mai câștiga încă un mandat de primar general al Capitalei, a spus analistul politic Sarmiza Andronic în cadrul unei emisiuni la Antena3-CNN.
"Văd, din declarațiile publice ale reprezentanților celor două partide aflate la guvernare că se caută cea mai bună variantă pentru un candidat comun care să-l înfrunte pe Nicușor Dan în alegerile din iunie. Asta probabil urmare a rezultatelor sondajelor de opinie făcute publice până acum. Numai că în politică nu funcționează întotdeauna aritmetica, iar în cazul de față s-ar putea ca socotelile liberalilor și pesediștilor să iasă taman pe dos.
De se spun asta?
Pentru că între cele două partide a fost, la nivelul Bucureștiului, o mare adversitate până de curând. Așa că este foarte puțin probabil că alegătorii celor două partide vor vota așa cum au decis liderii. Pesediștii e posibil să nu voteze, în timp ce liberalii ar putea chiar să se reorienteze către actualul primar, pe care de altfel l-au mai votat și în urmă cu patru ani. Ca să nu mai spun că în cazul unui independent, există riscul să nu fie votat de electoratul fidel al niciunuia dintre partide.
În cazul unor candidaturi separate, dacă fiecare partid își alege un candidat care să nu demobilizeze propriul electorat, e de presupus că votul pentru primar va fi mult mai apropiat de cel politic, caz în care șansele lui Nicușor Dan scad abrupt către zero", a explicat Andronic.